
ΕΛΛΗΝΙΚΗ ΔΗΜΟΚΡΑΤΙΑ
    ΔΗΜΟΣ ΛΕΥΚΑΔΑΣ
Λευκάδα, 24/2/2023

ΔΕΛΤΙΟ ΤΥΠΟΥ
«Αίτηση χρηματοδότησης 323.625,00€ για αποκαταστάσεις δρόμων στις κοινότητες Σύβρου, Χαραδιάτικων και Αλεξάνδρου του Δήμου Λευκάδας»

Στο Υπουργείο Εσωτερικών διαβιβάστηκε τεχνικό δελτίο έργου που αφορά την χρηματοδότηση  για «Εργασίες αποκατάστασης τμημάτων οδικού δικτύου λόγω έντονων καιρικών φαινομένων στις κοινότητες Σύβρου, Χαραδιάτικων και Αλεξάνδρου Δήμου Λευκάδας». Σκοπός είναι να ενταχθεί ο δήμος Λευκάδας στο πρόγραμμα πρόληψης και αντιμετώπισης ζημιών και καταστροφών που προκαλούνται από θεομηνίες στους Ο.Τ.Α. Α' και Β' βαθμού της χώρας. Ο συνολικός προτεινόμενος προϋπολογισμός ανέρχεται στα 323.625,00€. 
Στις 23 Ιανουαρίου 2023 σημειώθηκαν έντονα καιρικά φαινόμενα που έπληξαν την κεντρική και νότια Λευκάδα με έντονες βροχοπτώσεις. Αποτέλεσμα των καταρρακτώδεις βροχών ήταν να συμβούν αρκετές βλάβες-καταστροφές στο δημοτικό δίκτυο στις κοινότητες Σύβρου, Χαραδιάτικων και Αλεξάνδρου.  Πρόκειται για άμεση αποκατάσταση ζημιών και όχι για νέα έργα υποδομής. Οι παρεμβάσεις θα συμβάλλουν σημαντικά στην αποκατάσταση των ζημιών με τα κάτωθι αναγκαία τεχνικά έργα:
Κοινότητα Σύβρου (180.500,00€)
Στη θέση Λάκκος  - κατασκευή κιβωτοειδή οχετού σε αντικατάσταση του υφιστάμενου γεφυριού προκειμένου να μεγαλώσει η διατομή και στην συνέχεια θα αποκατασταθεί ο δημοτικός δρόμος.

Στη θέση Κερασιά - κατασκευή σωληνωτού οχετού μήκους 22 μέτρων περίπου, για να οδηγηθούν τα όμβρια στο παρακείμενο ρέμα, και επισκευή δημοτικού δρόμου.
Στη θέση Βρυσούλα - κατασκευή τοιχίου μήκους 47 μέτρων  για την συγκράτηση του πρανούς και αποκατάσταση του δρόμου.
Στη θέση Πλάκα - κατασκευή σωληνωτού οχετού μήκους 35 μέτρων και αποκατάσταση δημοτικού δρόμου μήκους 150 μέτρων.
Στη θέση Μαραγκάτα - κατασκευή  τοιχίου οπλισμένου σκυροδέματος 10 μέτρων.
Κατασκευή κιβωτοειδή οχετού σε αντικατάσταση σωληνωτού οχετού μήκους 7 μέτρων προκειμένου να αυξηθεί η διατομή.  
Κοινότητα Χαραδιάτικων (33.125,00€)
Καθαίρεση υφιστάμενης αργολιθοδομής 30 μέτρων, που αντιστήριζε τον κύριο δημοτικό δρόμο, κατασκευή τοιχίου οπλισμένου σκυροδέματος και αποκατάσταση καταστρώματος της οδού.

Κοινότητα Αλεξάνδρου (110,000.00€)
Κατασκευή τοιχίου 50 μέτρων, για την προστασία της οδού που οδηγεί από την Νικιάνα στον Αλέξανδρο, και αποκατάσταση του οδοστρώματος στην περιοχή των Αγίων Πατέρων.

Σκοπός των εργασιών είναι η αποκατάσταση της οδικής πρόσβασης  και η ομαλή απορροή των όμβριων υδάτων. Κρίνουμε ότι οι παρεμβάσεις είναι σημαντικές και αναγκαίες και αναμένουμε την έγκριση του υποβληθέντες αιτήματός μας από το αρμόδιο υπουργείο, ώστε να αποκατασταθούν οι βλάβες που προκάλεσε η θεομηνία, και να προληφθούν μελλοντικές ζημιές από αναπόφευκτα φυσικά φαινόμενα.

